[{"text_idx": "#000002", "text": "C\u0302u vi forgesis vian pasvorton?"}, {"text_idx": "#000003", "text": "Au\u0306 ensaluti per ekstera retejo"}, {"text_idx": "#000005", "text": "Tina Modotti, fotistino kaj aktivulino"}, {"text_idx": "#000009", "text": "Tina Modotti estis elstara fotistino, nelacigebla komunista aktivulino kaj eble la plej internacia itala virino de la komenco de la dudeka jarcento. S\u0302i naskig\u0302is en la nord-itala urbo Udine en 1896 kaj mortis en Meksiko en 1942."}, {"text_idx": "#000010", "text": "S\u0302iaj fotoj, kiuj kovras nur sep jarojn de s\u0302ia mallonga vivo, montris la belecon de meksikaj viroj, virinoj kaj infanoj. Per sia internacia agado s\u0302i luktis g\u0302is la fino en la espero je pli bona mondo."}, {"text_idx": "#000011", "text": "Tina unue vidis la maron dekses-jara, kiam s\u0302i sola ens\u0302ipig\u0302is por atingi sian familion en Sanfrancisko. Tie s\u0302i laboris kiel kudristino en supervendejo, ludis en la itala teatro, kaj kaptis la atenton de Holivudo. En filmoj kiel \"La tigra felo\" (The Tiger\u2019s Coat, 1920) de Roy Clements s\u0302i ludis la rolon de dang\u0302ere c\u0302arma meksikanino."}, {"text_idx": "#000012", "text": "Tina Modotti en la filmo \"La tigra felo\""}, {"text_idx": "#000013", "text": "Meksiko ig\u0302is poste tre grava en s\u0302ia vivo ekde 1923, kiam s\u0302i iris tien kun la fama usona fotisto Edward Weston (1886-1958). La suno kaj la malric\u0302aj vivkondic\u0302oj de granda parto de la log\u0302antoj memorigis al s\u0302i pri Udine. S\u0302i komencis foti ilin per teknikoj, kiujn s\u0302i lernis de Weston, kun atento pri komponado kaj klaraj detaloj, sed kun pli profunda sento. Tre teneraj estas, ekzemple, s\u0302iaj fotoj de mam-nutrantaj indig\u0302enaj patrinoj."}, {"text_idx": "#000014", "text": "Per siaj fotoj s\u0302i diskonigis internacie la verkojn de la meksika mur-pentra movado. S\u0302i estis la homo, kiu prezentis Frida Kahlo (1907-1954) al s\u0302ia estonta edzo, la fama artisto Diego Rivera (1886-1957). Tina aperas kun la fratino de Frida en la murpentraj\u0302o \"En la arsenalo\" (En el Arsenal, 1928) de Rivera."}, {"text_idx": "#000015", "text": "Ec\u0302 post la reiro de Weston al Usono en 1926, Tina restis en sia amata Meksiko. S\u0302i fotis grupojn de kamparanoj kun tradiciaj meksikaj c\u0302apeloj en la stratoj, laboristojn penantajn sub pezegaj s\u0302arg\u0302oj, kaj manojn de laboristoj au\u030c de pup-teatristo. La usona revuo \"La novaj amasoj\" (The New Masses) publikigis s\u0302iajn foto-kunmetaj\u0302ojn, ekzemple \"Meksika c\u0302apelo, falc\u0302ilo kaj martelo\" (1928)."}, {"text_idx": "#000016", "text": "S\u0302ia tre fama foto \"Virino kun flago\" (1928) aperis sur la koverto de la germana \"Laborista ilustrita revuo\" (Arbeiter Illustrierte Zeitung)."}, {"text_idx": "#000017", "text": "S\u0302iaj plej belaj fotoj estas portretoj de virinoj kaj infanoj c\u0302e la bazaro en Tehuantepec, kun tradiciaj vestoj kaj grandaj ujoj surkape."}, {"text_idx": "#000018", "text": "En 1930 Tina devis forlasi Meksikon, kaj s\u0302i tute forlasis fotadon por j\u0302eti sin tutkore en la agadon kontrau\u030c fas\u0302ismo. S\u0302i partoprenis en la hispana civila milito, sed poste revenis al Meksiko, kie s\u0302i mortis nur kvardekses-jara pro kor-atako."}, {"text_idx": "#000020", "text": "bazaro: granda kovrita au\u0306 sub-c\u0302iela vendejo, kie trovig\u0302as multaj malpli grandaj vendejoj au\u0306 vendotabloj."}, {"text_idx": "#000021", "text": "civila milito: interna milito inter la log\u0302antoj de la sama lando.\nel-stara: staranta alte super la aliaj membroj de grupo pro rimarkinda kvalito.\nfalc\u0302ilo: ilo uzata por tranc\u0302i herbon au\u0306 grenon."}, {"text_idx": "#000022", "text": "fas\u0302ismo: naciisma politika movado, kiu perforte subpremas c\u0302iujn kontrau\u0306starantojn; g\u0302i unue aperis en Italujo kaj aliaj landoj dum la 20-aj kaj 30-aj jaroj de la dudeka jarcento.\nfelo: hau\u0306to de besto (kun la haroj)."}, {"text_idx": "#000024", "text": "parto-preni: esti unu el la homoj, kiuj kune faras ion.\nportreto: bildo au\u0306 foto, kiu prezentas la personan aspekton de homo."}, {"text_idx": "#000025", "text": "s\u0302arg\u0302o: granda pezo, kiun oni portas.\ntenera: montranta dolc\u0302ajn kaj amemajn sentojn.\ntigro: granda, dang\u0302era besto el la kato-familio."}, {"text_idx": "#000026", "text": "Eblas afis\u0302i nun kaj registrig\u0302i poste.\nSe vi jam havas konton, ensalutu nun por afis\u0302i uzante g\u0302in."}, {"text_idx": "#000027", "text": "Algluita kiel ric\u0302a teksto. Alglui plat-tekste"}, {"text_idx": "#000028", "text": "Estas permesate nur 75 emog\u0302ioj."}, {"text_idx": "#000029", "text": "Via ligilo estas au\u0306tomate enkorpigita. Montri kiel ligilo"}, {"text_idx": "#000031", "text": "Ne eblas rekte alglui bildojn. Als\u0302utu au\u0306 enmetu bildojn per URL."}]